Anu Raud

Anu Raud (sündinud 10. mail 1943 Moskvas) on eesti tekstiilikunstnik, Eesti Teaduste Akadeemia liige (alates 2016), Viljandi Kultuuriakadeemia ja Eesti Kunstiakadeemia õppejõud.

Elukäik
Lõpetas 1961. aastal Tallinna 22. keskkooli, kus tollal õpetasid Toomas Lepiksaar ja Kaljo Põllu. Astus järgmisel aastal Eesti Riiklikku Kunstiinstituuti, mille lõpetas 1967.  

Aastatel 1967–1970 oli Anu Raud Uku kunstnik.  

Aastatel 1970–1972 oli Anu Raud TA Ajaloo Instituudi kunstiajaloo sektori aspirant; 1972–1995 Eesti Kunstiakadeemia vanemõpetaja, dotsent; 1994–2001 Viljandi Kultuurikolledži professor, talukujunduse ja rahvusliku käsitöö kateedri juhataja; 2001–2006 Eesti Kunstiakadeemia rahvakunsti õppetooli professor, alates 2009 emeriitprofessor.  

Ta on Heimtali koduloomuuseumi hooldaja. 

Eesti Teaduste Akadeemia liikmeks kunsti alal valiti ta 2016. aastal. Ta kuulub akadeemias humanitaar- ja sotsiaalteaduste osakonda. 

Mark Soosaar on teinud temast dokumentaalfilmi "Anu Raud – elumustrid" (2002). 2021. aastal ilmus Anu Rauast režissöör Erle Veberi film "Pärand. Anu Raud".

Looming
Anu Raud on üks omanäolisemaid loojaid eesti kunstis. Kogu oma teadliku elu jooksul on ta süvenenud oma rahva kunstipärandisse. Sealt leitut on ta terviklikult mõtestanud oma tegevuses õpetaja, vaibakunstniku, kirjaniku, muuseumilooja ja talupidajana. Erilise tähendusega on Anu Raua vaibalooming, kust võib leida kõik eesti kultuurile olulised püsiväärtused. Loodus, kodu ja rahvakunst on tema loomingu tuumikuks.

Oma esimese vaiba "Mets" valmistas ta peatselt pärast kunstiinstituudi lõpetamist. Ukus töötades kuulsid tema tööpiirkonda saared. Eriti tihedaks kujunesid sidemed Kihnuga, kus kunstnik elas sisse rahvakunsti maailma. Loodus, kodu ja rahvakunst on tema loomingu tuumikuks. Neist kolmest jutustab ka Anu Raua üks tuntumaid vaipu "Kodutuled" (1979), mille eest ta pälvis Kristjan Raua nimelise preemia. Anu Raua looming on näiteks ka Viljandi Jaani kiriku tellimusel valminud "Teerist".

Õppejõuna on Anu Raud olnud osaline Eesti tekstiilikunstnike järelkasvu koolitamisel 1972. aastast kuni tänaseni, olles juhendanud nii Eesti Kunstiakadeemia, TÜ Viljandi Kultuuriakadeemia kui ka Tartu Kõrgema Kunstikooli üliõpilaste rahvakunsti praktikaid. Teda võib pidada terve põlvkonna esivanemate pärandit austavate tekstiilikunstnike innustajaks ja juhendajaks.  

1991. aastal Anu Raua poolt isatallu asutatud tekstiilesemete muuseumitoast on kasvanud välja Heimtali koduloomuuseum, mille ta kinkis 100. sünnipäevaks Eesti Rahva Muuseumile.

Isikunäitused 
 2013 "Eesti asi", Tallinna Kunstihoone ja Tallinna Jaani kirik
 2014–2015 "Lõpik", Rannarahva Muuseum ja Viimsi Püha Jaakobi kirik
 2018 "Isamaastikud", Eesti Rahva Muuseum
 2018–2019 "Issaristike", Tallinna Jaani kirik

Teoseid kogudes 
Eesti Tarbekunsti- ja Disainimuuseum
Eesti Rahva Muuseum
Eesti Ajaloomuuseum
Uue Kunsti Muuseum
 Kuninganna Elizabeth II kunstikogu, Suurbritannia

Tunnustus
1979 Kristjan Raua preemia (vaip "Kodutuled")
1981 Eesti NSV teeneline kunstnik
1994 Eesti Taassünni auhind
1995 Kristjan Raua preemia (rahvakunsti edendaja ja propageerija: isikunäitus Adamson-Ericu muuseumis)
1998 Valgetähe III klassi teenetemärk
1999 Pärandihoidja (esimene isikuauhind silmapaistva tegevuse eest rahvuslike käsitöötraditsioonide hoidmisel ja väärtustamisel)
2000 Eesti Kultuurkapitali rahvakultuuri sihtkapitali aastapreemia (rahvakunstile tänapäevase vormi leidmine)
2001 Rukkiräägu kultuuriauhind
2001 Eesti Kultuurkapitali rahvakultuuri sihtkapitali aastapreemia (rahvakunstile tänapäevase vormi leidmine)
2006 Eesti Kultuurkapitali rahvakultuuri aastapreemia (vaibakunstnik ja õpetaja, Heimtali koduloomuuseumi ja Kääriku talu perenaine – rahvakunsti väärtustamise, alalhoidmise ja edasikandmise eest)
2008 aasta tekstiilikunstnik
2012 Eesti Rahvuskultuuri Fondi elutöö tänuauhind
2013 Rahvusmõtte auhind
2013 TriikRaud
2014 Eesti Vabariigi kultuuripreemia elutöö eest
2019 Aastate naine

Isiklikku
Tema ema oli tõlkija Valda Raud, isa oli kirjanik Mart Raud, vend on tõlkija Annus Raud ja poolvend oli kirjanik Eno Raud.

Viited

Välislingid

Anu Raud kudus oma mure "Mereriiki" Sakala 7. veebruar 2004
Aime Jõgi Tartu Jaani kirik korjab Anu Raua vaibaloomingut Sakala 5. aprill 2006
 Anu Raud – vaipade looja ja hoidja Äripäev 11. detsember 2006
Kääriku käsitöötalu Postimees 23. veebruar 2008
Tanel Veenre. Anu Raud – kunstitudengite maavanaema EPL.ee, 27. juuni 2009
Marju Raabe Vainupea kirikut ehib gobelään «Armuaeg» Eesti Kirik 23. november 2011
Rein Raudvere Anu Raud: Suured vallad ei too maale õnne Maaleht 29. november 2012
Laupa kooli vaip rändas Tallinna näitusele Järva Teataja 19. veebruar 2013
Liina Raudvassar. Vaibaks oma rahva lugu Eesti Kirik 20. veebruar 2013
"Jutusaade" Intervjuu Margit Kilumetsale Vikerraadios 24. veebruaril 2013
Helen Adamson Anu Raua lihtsad, kuid mõjuvad märgid Sirp 22. märts 2013
Maarja Undusk Anu Raud ja tema elutervik Sirp 22. märts 2013
Liina Raudvassar Tekstiilikunstnik Anu Raud sai akadeemikuks Eesti Kirik 4. jaanuar 2017
Sirje Semm EELK meediapreemia pälvib Anu Raud Eesti Kirik 17. mai 2017

Eesti tekstiilikunstnikud
Eesti Kunstiakadeemia professorid
Eesti Teaduste Akadeemia liikmed
Eesti Kunstiakadeemia vilistlased
Jakob Westholmi Gümnaasiumi vilistlased
Valgetähe III klassi teenetemärgi kavalerid
Eesti NSV teenelised kunstnikud
Sündinud 1943